KOMISIJOS REGLAMENTAS (EB) Nr. 324/2008
2008 m. balandžio 9 d.
nustatantis iš dalies pakeistą Komisijos patikrinimų laivybos apsaugos srityje tvarką
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. kovo 31 d. Europos Parlamento ir Tarybos reglamentą (EB) Nr. 725/2004 dėl laivų ir uostų įrenginių apsaugos stiprinimo (1), ypač į jo 9 straipsnio 4 dalį,
atsižvelgdama į 2005 m. spalio 26 d. Europos Parlamento ir Tarybos direktyvą 2005/65/EB dėl uostų apsaugos stiprinimo (2), ypač į jos 13 straipsnio 2 ir 3 dalis,
kadangi:
(1)
Kad patikrintų, kaip valstybės narės įgyvendina Reglamentą (EB) Nr. 725/2004, praėjus šešiems mėnesiams po to reglamento įsigaliojimo Komisija turėtų atlikti patikrinimus. Komisijos prižiūrimais patikrinimais siekiama įvertinti nacionalinių kokybės kontrolės sistemų ir laivybos apsaugos priemonių, procedūrų ir struktūrų veiksmingumą.
(2)
Direktyvos 2005/65/EB 13 straipsnio 3 dalyje numatyta, kad Komisija turėtų stebėti, kaip valstybės narės įgyvendina minėtą direktyvą, ir kartu atlikti Reglamente (EB) Nr. 725/2004 numatytus patikrinimus.
(3)
Europos Parlamento ir Tarybos reglamentu (EB) Nr. 1406/2002 (3) įsteigta Europos jūrų saugumo agentūra turėtų teikti Komisijai techninę pagalbą jai atliekant laivų, atitinkamų įmonių ir pripažintų apsaugos organizacijų patikrinimus.
(4)
Komisija turėtų derinti savo patikrinimų tvarkaraštį ir pasirengimą joms su valstybėmis narėmis. Komisijos patikrinimų grupėms turėtų būti suteikta galimybė kreiptis į kvalifikuotus nacionalinius inspektorius, jeigu šie inspektoriai gali dalyvauti patikrinimuose.
(5)
Komisijos patikrinimai turėtų būti atliekami nustatyta tvarka ir taikant standartinę metodiką.
(6)
Su patikrinimais susijusi diskretiška informacija turėtų būti laikoma slapta.
(7)
Todėl 2005 m. birželio 10 d. Komisijos reglamentas (EB) Nr. 884/2005, nustatantis Komisijos vykdomų patikrinimų laivybos apsaugos srityje tvarką (4), turėtų būti panaikintas.
(8)
Šiame reglamente numatytos priemonės atitinka Reglamento (EB) Nr. 725/2004 11 straipsnio 1 dalimi įsteigto komiteto nuomonę,
PRIĖMĖ ŠĮ REGLAMENTĄ:
I SKYRIUS
REGULIAVIMO DALYKAS IR SĄVOKOS
1 straipsnis
Reguliavimo dalykas
Šiuo reglamentu nustatoma Komisijos atliekamų patikrinimų, skirtų stebėti, kaip kiekvienoje valstybėje narėje ir atskiruose uosto įrenginiuose bei atitinkamose įmonėse taikomas Reglamentas (EB) Nr. 725/2004, tvarka.
Šiuo reglamentu taip pat nustatoma tvarka, kuria vadovaudamasi Komisija kartu su patikrinimais valstybių narių lygiu ir uostų įrenginių lygiu vykdo Direktyvos 2005/65/EB įgyvendinimo stebėseną, kiek tai susiję su uostais, kaip jie apibrėžti šio reglamento 2 straipsnio 11 punkte.
Patikrinimai atliekami skaidriai, veiksmingai, suderintai ir nuosekliai.
2 straipsnis
Sąvokų apibrėžimai
Šiame reglamente vartojamos tokios sąvokos:
1)
Komisijos atliekamas patikrinimas - tai Komisijos inspektorių atliekamas nacionalinių laivybos apsaugos kokybės kontrolės sistemų, priemonių, procedūrų ir struktūrų tikrinimas, siekiant nustatyti, kaip laikomasi Reglamento (EB) Nr. 725/2004 nuostatų ir kaip įgyvendinama Direktyva 2005/65/EB;
2)
Komisijos inspektorius - tai Komisijos pasamdytas, 7 straipsnyje nustatytus kriterijus atitinkantis asmuo arba Europos jūrų saugumo agentūros pasamdytas asmuo ar nacionalinis inspektorius, įgaliotas Komisijos dalyvauti jos atliekamuose patikrinimuose;
3)
nacionalinis inspektorius - tai valstybės narės pasamdytas laivybos apsaugos inspektorius, turintis kvalifikaciją, atitinkančią tos valstybės narės reikalavimus;
4)
objektyvūs įrodymai - tai stebėjimu, matavimais arba bandymais pagrįsta kiekybinė arba kokybinė informacija, įrašai arba išvados, kurie susiję su apsauga arba Reglamente (EB) Nr. 725/2004 ar Direktyvoje 2005/65/EB nustatyto kurio nors reikalavimo įgyvendinimu ir gali būti patikrinti;
5)
pastaba - tai Komisijos atliekamo patikrinimo metu padaryta išvada, pagrįsta objektyviais įrodymais;
6)
neatitikimas - tai konstatuota padėtis, kai objektyviais įrodymais patvirtinamas Reglamente (EB) Nr. 725/2004 arba Direktyvoje 2005/65/EB nustatyto kurio nors reikalavimo nevykdymas ir kai dėl to reikia imtis taisomųjų veiksmų;
7)
didelis neatitikimas - tai laivybos apsaugai didelę grėsmę keliantis aiškus reikalavimų nesilaikymas, dėl kurio būtina imtis skubių veiksmų padėčiai ištaisyti ir kuris susijęs su neveiksmingu ir nesistemingu Reglamente (EB) Nr. 725/2004 arba Direktyvoje 2005/65/EB nustatyto kurio nors reikalavimo įgyvendinimu;
8)
laivybos apsaugos ryšių centras - tai kiekvienos valstybės narės paskirta įstaiga ryšiams su Komisija ir kitomis valstybėmis narėmis palaikyti, rūpintis Reglamente (EB) Nr. 725/2004 nurodytų laivybos apsaugos priemonių ir Direktyvoje 2005/65/EB nustatytų uostų apsaugos priemonių taikymu, stebėti šią veiklą ir informuoti apie ją;
9)
atitinkama įmonė - tai subjektas, turintis paskirti įmonės apsaugos pareigūną, laivų apsaugos pareigūną arba uosto įrenginių apsaugos pareigūną, arba subjektas, kuris yra atsakingas už laivų apsaugos plano arba uosto įrenginių apsaugos plano įgyvendinimą, arba kurį valstybė narė paskyrė pripažinta apsaugos organizacija;
10)
bandymas - tai laivybos apsaugos priemonių bandymas, kai imituojamas kėsinimasis atlikti neteisėtą veiksmą, siekiant patikrinti esamų apsaugos priemonių taikymo veiksmingumą;
11)
uostas - tai zona, kurios ribas valstybės narės nustato pagal Direktyvos 2005/65/EB 2 straipsnio 3 dalį ir apie kurią jos praneša Komisijai pagal tos direktyvos 12 straipsnį.
II SKYRIUS
BENDRIEJI REIKALAVIMAI
3 straipsnis
Valstybių narių bendradarbiavimas
Nepažeisdamos Komisijos atsakomybės, valstybės narės bendradarbiauja su Komisija jai atliekant patikrinimus. Taip bendradarbiaujama pasirengimo, kontrolės ir ataskaitų pateikimo etapuose.
4 straipsnis
Komisijos įgaliojimų vykdymas
1. Kiekviena valstybė narė užtikrina, kad Komisijos inspektoriai galėtų vykdyti savo įgaliojimus tikrinti Reglamente (EB) Nr. 725/2004 arba Direktyvoje 2005/65/EB nurodytos kiekvienos kompetentingos institucijos ir kiekvienos atitinkamos įmonės vykdomą jūrų saugumo veiklą.
2. Kiekviena valstybė narė užtikrina, kad, pareikalavus, Komisijos inspektoriams būtų sudarytos sąlygos susipažinti su visais atitinkamais su apsauga susijusiais dokumentais, visų pirma su:
a)
Reglamento (EB) Nr. 725/2004 9 straipsnio 3 dalyje nurodyta nacionaline programa, skirta šiam reglamentui įgyvendinti;
b)
laivybos apsaugos ryšių centro pateiktais duomenimis ir Reglamento (EB) Nr. 725/2004 9 straipsnio 4 dalyje nurodytomis stebėsenos ataskaitomis;
c)
valstybių narių atliktos uostų apsaugos planų įgyvendinimo stebėsenos rezultatais.
3. Komisijos inspektoriams susidūrus su sunkumais vykdant savo pareigas, atitinkamos valstybės narės visomis jų teisinių įgaliojimų neviršijančiomis priemonėmis padeda Komisijai iki galo atlikti užduotį.
5 straipsnis
Nacionalinių inspektorių dalyvavimas Komisijos atliekamuose patikrinimuose
1. Valstybės narės pasiūlo Komisijai nacionalinius inspektorius, kurie gali dalyvauti Komisijos patikrinimuose ir susijusiuose parengiamuosiuose ir ataskaitų pateikimo etapuose.
2. Nacionalinis inspektorius nedalyvauja Komisijos atliekamuose patikrinimuose toje valstybėje narėje, kurioje jis dirba.
3. Kiekviena valstybė narė pateikia Komisijai nacionalinių inspektorių, kuriuos Komisija gali pakviesti dalyvauti savo atliekamuose patikrinimuose, sąrašą.
Toks sąrašas atnaujinamas ne vėliau kaip iki kiekvienų metų birželio mėnesio pabaigos.
4. Šio straipsnio 3 dalies pirmoje pastraipoje nurodytus sąrašus Komisija perduoda Komitetui, įsteigtam pagal Reglamento (EB) Nr. 725/2004 11 straipsnio 1 dalį (toliau - Komitetas).
5. Jeigu Komisija mano, kad nacionalinio inspektoriaus dalyvavimas konkrečiame Komisijos atliekamame patikrinime yra būtinas, ji paprašo valstybių narių pranešti, ar nacionaliniai inspektoriai gali dalyvauti tame patikrinime. Paprastai tokie prašymai pateikiami likus aštuonioms savaitėms iki patikrinimo pradžios.
6. Nacionalinių inspektorių dalyvavimo Komisijos atliekamuose patikrinimuose išlaidas pagal Bendrijos taisykles padengia Komisija.
6 straipsnis
Europos jūrų saugumo agentūros techninė pagalba Komisijos atliekamiems patikrinimams
Pagal Reglamento (EB) Nr. 1406/2002 2 straipsnio b punkto iv papunktį teikdama techninę pagalbą, Europos jūrų saugumo agentūra pasiūlo Komisijai techninius ekspertus, kurie gali dalyvauti Komisijos atliekamuose patikrinimuose, įskaitant patikrinimų parengiamuosius bei ataskaitų pateikimo etapus.
7 straipsnis
Komisijos inspektorių kvalifikacijos kriterijai ir mokymas
1. Komisijos inspektoriai turi tinkamą kvalifikaciją, įskaitant pakankamą teorinę ir praktinę patirtį laivybos apsaugos srityje. Tokią kvalifikaciją paprastai sudaro:
a)
geras laivybos apsaugos išmanymas ir žinojimas, kaip apsaugos reikalavimai taikomi tikrinamai veiklai;
b)
geros praktinės žinios apie apsaugos technologijas ir techniką;
c)
patikrinimų principų, tvarkos ir metodų išmanymas;
d)
praktinės žinios apie tikrinamą veiklą.
2. Kad galėtų dalyvauti Komisijos atliekamuose patikrinimuose, Komisijos inspektoriai turi sėkmingai užbaigti mokymo kursus, kaip atlikti tokius patikrinimus.
Kad Komisijos inspektorių darbą galėtų dirbti nacionaliniai inspektoriai, jiems organizuojami mokymo kursai turi:
a)
būti akredituoti Komisijos;
b)
būti baziniai ir organizuojami nuolatos;
c)
užtikrinti pakankamą kvalifikaciją, kad būtų galima tikrinti, ar pagal Reglamentą (EB) Nr. 725/2004 ir Direktyvą 2005/65/EB yra įgyvendinamos apsaugos priemonės.
3. Komisija užtikrina, kad Komisijos inspektoriai atitiktų 1 ir 2 dalyse nustatytus kriterijus.
III SKYRIUS
KOMISIJOS ATLIEKAMŲ PATIKRINIMŲ TVARKA
8 straipsnis
Pranešimai apie patikrinimus
1. Ne mažiau kaip prieš šešias savaites Komisija praneša apie patikrinimą valstybės narės, kurios teritorijoje jis bus atliekamas, laivybos apsaugos ryšių centrui. Išimtiniais atvejais pranešimo laikotarpis gali būti sutrumpintas.
Valstybės narės imasi visų būtinų priemonių, kad pranešimas apie patikrinimą liktų konfidencialus, siekiant nepakenkti patikrinimo eigai.
2. Laivybos apsaugos ryšių centrui iš anksto pranešama apie numatomą Komisijos atliekamo patikrinimo apimtį.
Jei turi būti tikrinamas uosto įrenginys, laivybos apsaugos ryšių centrui pranešama, ar:
a)
bus tikrinami uosto įrenginyje arba kitoje uosto vietoje esantys laivai; ir
b)
patikrinimas apims uosto stebėseną pagal Direktyvos 2005/65/EB 13 straipsnio 2 dalį.
B punkte „stebėsena“ reiškia patikrinimą, ar valstybės narės ir jų teritorijoje esantys uostai, apie kuriuos Komisijai pranešta pagal Direktyvos 2005/65/EB 12 straipsnį, įgyvendino Direktyvos 2005/65/EB nuostatas. Visų pirma stebėsena apima patikrinimą, ar į visas Direktyvos 2005/65/EB nuostatas atsižvelgta atliekant uostų apsaugos vertinimą bei rengiant uostų apsaugos planus ir ar pagal šią direktyvą priimtos priemonės atitinka pagal Reglamentą (EB) Nr. 725/2004 patvirtintas nuostatas, skirtas šiuose uostuose esantiems uosto įrenginiams.
3. Laivybos apsaugos ryšių centras:
a)
praneša atitinkamoms valstybės narės kompetentingoms institucijoms apie patikrinimus;
b)
nurodo Komisijai tas kompetentingas institucijas.
4. Laivybos apsaugos ryšių centras likus ne mažiau kaip 24 valandoms iki patikrinimo pradžios Komisijai praneša kiekvieno laivo, kuris patikrinimo metu turėtų būti uosto įrenginyje arba uoste, apie kuriuos pranešta pagal šio straipsnio 2 dalies antrą pastraipą, vėliavos valstybę ir TJO numerį.
5. Kai vėliavos valstybė yra valstybė narė, Komisija, jei įmanoma, praneša tos valstybės narės laivybos apsaugos ryšių centrui, kad atplaukęs į uosto įrenginį laivas gali būti patikrintas.
6. Kai per valstybės narės kurio nors uosto įrenginio patikrinimą turi būti tikrinamas ir tos valstybės narės, kuri yra vėliavos valstybė, laivas, tai laivybos apsaugos ryšių centras susisiekia su Komisija, kad praneštų, ar minėtas laivas patikrinimo metu bus uosto įrenginio teritorijoje.
7. Jeigu per uosto įrenginio patikrinimą laivo, kurį iš anksto buvo numatyta tikrinti, uoste nebus, Komisija ir pagal 9 straipsnio 3 dalį paskirtas koordinatorius sutinka, kad būtų patikrintas kitas laivas. Šis laivas gali būti kitame uosto įrenginyje. Tokiais atvejais taip pat taikomos šio straipsnio 5 ir 8 dalys.
8. Komisijos patikrinimai atliekami prižiūrint valstybei narei, kurios teritorijoje yra uosto įrenginys ir kuri pagal iš dalies pakeistos 1974 m. Tarptautinės konvencijos dėl žmogaus gyvybės apsaugos jūroje (SOLAS konvencijos) specialiųjų priemonių, skirtų pagerinti laivybos apsaugą, 9 taisyklę taiko kontrolės bei atitikties priemones, jei:
a)
laivo vėliavos valstybė nėra valstybė narė; arba
b)
apie laivą nebuvo pranešta teikiant informaciją pagal šio straipsnio 4 dalį.
9. Kai laivybos apsaugos ryšių centrui pranešama apie patikrinimą, kartu su prašymu pateikti 4 straipsnio 2 dalyje nurodytus dokumentus gali būti pridedamas išankstinis patikrinimo klausimynas, kurį pildo atitinkama kompetentinga institucija arba institucijos.
Pranešime nurodoma data, iki kurios užpildytas klausimynas ir 4 straipsnio 2 dalyje nurodyti dokumentai turi būti pateikti Komisijai.
9 straipsnis
Pasirengimas patikrinimams
1. Komisijos inspektoriai imasi parengiamųjų veiksmų patikrinimo veiksmingumui, tikslumui ir nuoseklumui užtikrinti.
2. Laivybos apsaugos ryšių centrui Komisija pateikia Komisijos inspektorių, įgaliotų atlikti patikrinimą, pavardes ir kitą reikalingą informaciją. Ji taip pat nurodo patikrinimo grupės vadovo, kuris turi būti Komisijos pasamdytas Komisijos inspektorius, pavardę.
3. Laivybos apsaugos ryšių centrui Komisija pateikia Komisijos inspektorių, įgaliotų atlikti patikrinimą, pavardes ir kitą reikalingą informaciją. Ji taip pat nurodo patikrinimo grupės vadovo, kuris turi būti Komisijos pasamdytas Komisijos inspektorius, pavardę.
10 straipsnis
Patikrinimų atlikimas
1. Tikrinant, kaip valstybės narės laikosi Reglamente (EB) Nr. 725/2004 nustatytų laivybos apsaugos reikalavimų, taikoma tipinė metodika.
2. Valstybės narės užtikrina, kad Komisijos inspektoriai visą patikrinimo laiką būtų lydimi.
3. Kai tikrinamas uosto įrenginyje esantis laivas, kurio vėliavos valstybė nėra valstybė narė, kurios teritorijoje yra uosto įrenginys, valstybė narė, kurios teritorijoje yra uosto įrenginys, užtikrina, kad tikrinimo metu Komisijos inspektorius lydėtų Reglamento (EB) Nr. 725/2004 8 straipsnio 2 dalyje nurodytos institucijos pareigūnas.
4. Komisijos inspektoriai turi nešioti asmens tapatybę patvirtinantį dokumentą, leidžiantį vykdyti patikrinimus Komisijos vardu. Valstybės narės užtikrina, kad Komisijos inspektoriai galėtų patekti į visas patikrinimui atlikti būtinas vietas.
5. Bandymas atliekamas tik iš anksto apie tai pranešus laivybos apsaugos ryšių centrui ir susitarus su juo dėl bandymo apimties ir tikslo. Laivybos apsaugos ryšių centras imasi su atitinkama kompetentinga institucija visų būtinų koordinavimo veiksmų.
6. Nepažeisdami 11 straipsnio nuostatų, Komisijos inspektoriai, kai tai priimtina ir įmanoma, patikrinimo atlikimo vietoje pateikia neoficialią žodinę savo pastabų santrauką.
Prieš parengiant šio reglamento 11 straipsnyje nurodytą patikrinimo ataskaitą laivybos apsaugos ryšių centras nedelsiant informuojamas apie bet kokį Komisijos inspektorių nustatytą didelį neatitikimą Reglamento (EB) Nr. 725/2004 arba Direktyvos 2005/65/EB nuostatoms.
Tačiau, jei laivą tikrinantis Komisijos inspektorius nustato didelį neatitikimą, kuriam pašalinti reikia imtis 16 straipsnyje numatytų veiksmų, patikrinimo grupės vadovas nedelsdamas praneša apie šį neatitikimą valstybės narės, kuri yra uosto valstybė, laivybos apsaugos ryšių centrui.
11 straipsnis
Patikrinimo ataskaita
1. Per šešias savaites nuo patikrinimo pabaigos Komisija valstybei narei pateikia patikrinimo ataskaitą. Jei būtina, šioje patikrinimo ataskaitoje gali būti pateikti uosto stebėsenos, atliktos pagal 8 straipsnio 2 dalies b punktą, rezultatai.
2. Jeigu laivas patikrintas per uosto įrenginio patikrinimą, atitinkamos patikrinimo ataskaitos dalys siunčiamos valstybei narei, kuri yra vėliavos valstybė, jei tai ne ta valstybė narė, kurioje atliktas patikrinimas.
3. Valstybė narė patikrintiems subjektams pateikia atitinkamas patikrinimo pastabas. Tačiau pati patikrinimo ataskaita patikrintiems subjektams nesiunčiama.
4. Ataskaitoje yra išsamiai pateikiamos patikrinimo pastabos, nurodant bet kokį neatitikimą arba didelį neatitikimą Reglamento (EB) Nr. 725/2004 arba Direktyvos 2005/65/EB nuostatoms.
Ataskaitoje gali būti pateikiamos rekomendacijos dėl taisomųjų veiksmų.
5. Vertinant Reglamento (EB) Nr. 725/2004 ir Direktyvos 2005/65/EB įgyvendinimą, kiekvienai ataskaitos pastabai taikomi šie įvertinimai:
a)
atitinka;
b)
atitinka, tačiau pageidautini patobulinimai;
c)
neatitinka;
d)
labai neatitinka;
e)
netaikoma;
f)
nepatvirtinta.
12 straipsnis
Valstybės narės atsakymas
1. Per tris mėnesius po patikrinimo ataskaitos išsiuntimo valstybė narė Komisijai raštu pateikia atsakymą, kuriame:
a)
aptariamos pastabos bei rekomendacijos; ir
b)
pateikiamas veiksmų planas, kuriame nurodomos priemonės ir terminai nustatytiems trūkumams pašalinti.
2. Jeigu patikrinimo ataskaitoje nėra nustatomas neatitikimas ar didelis neatitikimas Reglamento (EB) Nr. 725/2004 arba Direktyvos 2005/65/EB nuostatoms, atsakymo pateikti nereikalaujama.
13 straipsnis
Komisijos veiksmai
1. Neatitikimo ar didelio neatitikimo Reglamento (EB) Nr. 725/2004 arba Direktyvos 2005/65/EB nuostatoms atveju Komisija, gavusi valstybės narės atsakymą, gali imtis visų toliau nurodytų veiksmų:
a)
pateikti valstybei narei pastabas arba paprašyti išsamesnio paaiškinimo visam atsakymui arba jo daliai patikslinti;
b)
atlikti papildomą patikrinimą arba kontrolę, kad patikrintų, kaip taisoma padėtis; apie tokį papildomą tyrimą pranešama ne vėliau kaip prieš dvi savaites;
c)
pradėti pažeidimo procedūrą prieš atitinkamą valstybę narę.
2. Kai reikia atlikti papildomą laivo patikrinimą, valstybė narė, kuri yra vėliavos valstybė, (jeigu įmanoma) praneša Komisijai apie kitus laivo sustojimus uostuose, kad Komisija galėtų nuspręsti, kur ir kada atlikti papildomą patikrinimą.
IV SKYRIUS
BENDROSIOS IR BAIGIAMOSIOS NUOSTATOS
14 straipsnis
Diskretiška informacija
Nepažeisdama Reglamento (EB) Nr. 725/2004 13 straipsnio ir Direktyvos 2005/65/EB 16 straipsnio, Komisija laiko diskretišką su patikrinimu susijusią medžiagą slapta informacija.
15 straipsnis
Diskretiška informacija
1. Komisija kreipiasi į Komitetą patarimo dėl patikrinimų programos įgyvendinimo prioritetų.
2. Komisija reguliariai informuoja Komitetą apie patikrinimų programos įgyvendinimą ir patikrinimų rezultatus.
16 straipsnis
Valstybių narių informavimas esant dideliam neatitikimui
Jeigu patikrinimo metu buvo nustatytas didelis neatitikimas Reglamento (EB) Nr. 725/2004 arba Direktyvos 2005/65/EB nuostatoms, turėsiantis reikšmingą poveikį visam Bendrijos laivybos apsaugos lygiui, Komisija, perdavusi atitinkamai valstybei narei patikrinimo ataskaitą, nedelsdama apie tai praneša kitoms valstybėms narėms.
Jeigu didelė neatitiktis, apie kurią kitoms valstybėms narėms pranešta pagal šį straipsnį, Komisiją tenkinančiu būdu pašalinama, Komisija nedelsdama apie tai joms praneša.
17 straipsnis
Persvarstymas
Komisija reguliariai persvarsto savo patikrinimų sistemą ir visų pirma tos sistemos veiksmingumą.
18 straipsnis
Panaikinimas
Reglamentas (EB) Nr. 884/2005 panaikinamas.
19 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 9 d.